

Αρκαλοχώρι, 02/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Παρελήφθη ο εξοπλισμός για τις παρεμβάσεις στο Κολυμβητήριο Αρκαλοχωρίου- Πυρετώδεις εργασίες ώστε να είναι έτοιμο και να λειτουργήσει το καλοκαίρι**

Μετά από μεγάλη καθυστέρηση, παρελήφθη τις προηγούμενες ημέρες, ο απαραίτητος εξοπλισμός και ξεκίνησαν οι εργασίες στο Κολυμβητήριο Αρκαλοχωρίου με τη Δημοτική Αρχή να ζητάει την εντατικοποίηση τους, προκειμένου να εξαντληθούν όλες οι δυνατότητες ώστε να λειτουργήσει το συντομότερο δυνατό και να υποδεχτεί τους αθλούμενους κατά τη διάρκεια της θερινής περιόδου, σύμφωνα και με τις διαβεβαιώσεις του εργολάβου.

**Οι παρεμβάσεις αφορούν στην:**

1. Αντικατάσταση εξοπλισμού μηχανοστασίου

2. Αντικατάσταση όλων των δικτύων της μεγάλης πισίνας

3. Αντικατάσταση τμήματος δικτύων μικρής πισίνας

4. Αντικατάσταση των ηλεκτρομηχανολογικών εγκαταστάσεων (αντλιών)

5. Αντικατάσταση εναλλακτών θερμότητας για θέρμανση νερού πισίνας

6. Εγκατάσταση αντλίας θερμότητας για τη θέρμανση της μικρής πισίνας

Παράλληλα, αποφασίστηκε να γίνουν συμπληρωματικές και αναγκαίες παρεμβάσεις που δεν είχαν προβλεφθεί στην αρχική μελέτη, στην οποία περιλαμβάνονταν μόνο οι υδραυλικές εγκαταστάσεις. Οι επιπλέον εργασίες αφορούν στην τοποθέτηση plexiglass στη νότια και δυτική πλευρά της μικρής πισίνας, όπως επίσης, τέντες, διαχωριστικούς διαδρόμους πισίνας, wc, αποδυτήρια (έλεγχος και επισκευή), αντικατάσταση τζαμιών, κλιματιστικά, ελαιοχρωματισμοί, βελτίωση εξωτερικής περίφραξης κ.α.

Το Κολυμβητήριο επισκέφθηκαν κατά την παραλαβή του εξοπλισμού, ο Δήμαρχος Μινώα Πεδιάδας Βασίλης Κεγκέρογλου μαζί με τους Αντιδημάρχους Γιώργο Μελεμενή και Στέφανο Ψυλλάκη καθώς και τον υπεύθυνο των αθλητικών εγκαταστάσεων του Δήμου Μανώλη Μαραγκάκη, με το Δήμαρχο να αναφέρει ότι ο χρόνος μετράει αντίστροφα ώστε να παραδοθεί στους δημότες, μία πλήρως αναβαθμισμένη αθλητική εγκατάσταση, η οποία πλην της γενικής χρήσης από τους πολίτες δύναται να χρησιμοποιηθεί από τα σχολεία της ευρύτερης περιοχής στο πλαίσιο του μαθήματος κολύμβησης του αναλυτικού προγράμματος Φυσικής Αγωγής.